CELEX: E2016G0005
Language: hu
Date: 2016-09-22 00:00:00
Title: Az EFTA-államok Állandó Bizottságának 5/2016/SC számú határozata (2016. szeptember 22.) a 2014–2021 közötti időszakra vonatkozó Finanszírozási Mechanizmus programjainak és projektjeinek ellenőrzéséről [2017/315]

23.2.2017   
            
            
               HU
            
            
               Az Európai Unió Hivatalos Lapja
            
            
               L 45/18
            
         AZ EFTA-ÁLLAMOK ÁLLANDÓ BIZOTTSÁGÁNAK 5/2016/SC SZÁMÚ HATÁROZATA
   (2016. szeptember 22.)
   a 2014–2021 közötti időszakra vonatkozó Finanszírozási Mechanizmus programjainak és projektjeinek ellenőrzéséről [2017/315]
   AZ EFTA-ÁLLAMOK ÁLLANDÓ BIZOTTSÁGA
   tekintettel az Európai Gazdasági Térségről szóló megállapodásra (a továbbiakban: EGT-megállapodás),
   tekintettel az Európai Unió, Izland, a Liechtensteini Hercegség és a Norvég Királyság közötti, az EGT Finanszírozási Mechanizmusról (2014–2021) szóló megállapodásra,
   tekintettel az Európai Unió, Izland, a Liechtensteini Hercegség és a Norvég Királyság közötti, az EGT Finanszírozási Mechanizmusról (2014–2021) szóló fent említett megállapodással az EGT-megállapodásba illesztett, a 2014–2021 közötti időszakra vonatkozó EGT Finanszírozási Mechanizmusról szóló 38c. jegyzőkönyvre,
   tekintettel a Norvég Királyság és az Európai Unió közötti, a 2014–2021 közötti időszakra vonatkozó Norvég Finanszírozási Mechanizmusról szóló megállapodásra,
   tekintettel az EFTA-államok Állandó Bizottságának a Finanszírozási Mechanizmus Bizottságának létrehozásáról szóló, 2004. június 3-i 4/2004/SC számú állandó bizottsági határozat módosításáról szóló, 2016. június 2-i 2/2016/SC számú határozatára,
   tekintettel az EFTA-államok Állandó Bizottságának az EGT Finanszírozási Mechanizmus és a Norvég Finanszírozási Mechanizmus hivatala feladatainak kiterjesztéséről szóló, 2016. június 2-i 3/2016/SC számú határozatára,
   tekintettel a Felügyeleti Hatóság és a Bíróság képviselőiből álló bizottságnak az EFTA Könyvvizsgálói Testület megbízatásáról szóló, 2002. október 23-i 5/2002 határozatára, amely a három EGT-tag EFTA-államot érinti,
   A KÖVETKEZŐKÉPPEN HATÁROZOTT:
   1. cikk
   A Könyvvizsgálói Testület a 2014–2021 közötti időszakra vonatkozó EGT Finanszírozási Mechanizmus (a továbbiakban: EGT Finanszírozási Mechanizmus) keretében végrehajtott programok és projektek ellenőrzéséért felelős legfelsőbb hatóság. Az ellenőrzésbe tartozik a kedvezményezett államok programjainak és projektjeinek, a kedvezményezett államok programirányításának és projektmenedzsmentjének és az EGT Finanszírozási Mechanizmus végrehajtásának ellenőrzése. Az EGT Finanszírozási Mechanizmus tekintetében a Könyvvizsgálói Testület ellenőrizheti a finanszírozási mechanizmusok hivatalát is.
   2. cikk
   A Könyvvizsgálói Testület az EGT-megállapodásban részt vevő EFTA-államok állampolgáraiból áll, akiket lehetőség szerint az EFTA-államok legfelsőbb könyvvizsgálati intézményének tagjai közül kell kiválasztani. Függetlenségükhöz nem férhet kétség. EFTA-tisztviselő az EFTA valamely intézményénél betöltött megbízatásának végét követő három éven belül nem lehet könyvvizsgáló.
   3. cikk
   A Könyvvizsgálói Testületnek az 1. cikk szerinti ellenőrzést végző tagjainak meg kell egyezniük – az ott meghatározott időtartamra – a Felügyeleti Hatóság és a Bíróság képviselőiből álló bizottságnak az EFTA Könyvvizsgálói Testület tagjainak ismételt kinevezéséről szóló, 2013. december 12-i 9., 10. és 11. számú határozatában a három EGT-tag EFTA-államot érintően kijelölt személyekkel. Miután megbízatásuk véget ért, a Könyvvizsgálói Testületnek az 1. cikk szerinti ellenőrzést végző tagjainak meg kell egyezniük a Felügyeleti Hatóság és a Bíróság képviselőiből álló bizottság határozatával kijelölt személyekkel.
   4. cikk
   A Könyvvizsgálói Testület tagjai feladataik ellátása során teljes mértékben függetlenül járnak el.
   5. cikk
   Azon ellenőrzések tekintetében, amelyek mindkét finanszírozási mechanizmushoz kapcsolódnak, a Könyvvizsgálói Testület tagjai szorosan együttműködnek a 2014–2021 közötti időszakra vonatkozó Norvég Finanszírozási Mechanizmus ellenőrzésével megbízott személlyel vagy személyekkel.
   6. cikk
   Az 1. cikk alapján végzett megfelelő és arányos ellenőrzés költségeit az EGT Finanszírozási Mechanizmus igazgatási költségvetéséből kell fedezni. A Könyvvizsgálói Testület költségvetési javaslata és a Finanszírozási Mechanizmus bizottságának (a továbbiakban: FMB) ajánlása alapján az Állandó Bizottság jóváhagyja az e célra fordítandó összeget.
   7. cikk
   A Könyvvizsgálói Testület igénybe veheti külső szakértők segítségét. A külső szakértőknek a függetlenség tekintetében a Könyvvizsgáló Testület tagjaira vonatkozókkal megegyező követelményeket kell teljesíteniük, és velük azonos módon eleget kell tenniük az 5. cikkben meghatározott együttműködési kötelezettségnek.
   8. cikk
   A Könyvvizsgálói Testület az 1. cikk szerinti ellenőrzésről tájékoztatja az FMB-t, és jelentést tesz az EFTA-államok Állandó Bizottságának. Intézkedési javaslatokat is tehet.
   9. cikk
   A Könyvvizsgálói Testület javaslatot készít az 1. cikk szerinti ellenőrzés feladatmeghatározására vonatkozóan, és ezt a javaslatát az FMB-vel folytatott konzultációt követően benyújtja elfogadásra az EFTA-államok Állandó Bizottságának.
   10. cikk
   Ez a határozat azonnal hatályba lép.
   11. cikk
   Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.
   
      Kelt Brüsszelben, 2016. szeptember 22-én.
      
         
            az Állandó Bizottság részéről
         
         Bergdis ELLERTSDÓTTIR
         
            elnök
         
         Kristinn F. ÁRNASON
         
            főtitkár